Imbagħad is-sultan qabditu rogħda. Tala' fil-kamra ta' fuq il-bieb, u hemm beda jibki u jgħajjat: "Ibni Absalom! Ibni! Ibni Absalom! Mhux li mitt jien minflokok. Absalom ibni! Ibni!" Ġowab ilum lil David U ħabbru lil Ġowab: "Ara, is-sultan qiegħed jibki u jitniehed minħabba Absalom." U r-rebħa ta' dakinhar inbidlet f'niket għall-eżerċtu kollu, għaliex dakinhar l-eżerċtu sama' min jgħid: "Is-sultan hu mgħolli minħabba f'ibnu." Dakinhar l-eżerċtu daħal bħal ħalliel fil-belt, bħalma jidħol eżerċtu maħrub wara xi battalja. Is-sultan kien għatta wiċċu u beda jgħajjat b'leħen qawwi: "Ibni Absalom! Absalom ibni, ibni!" U Ġowab daħal għand is-sultan id-dar u qallu: "Illum int ħammart wiċċ il-qaddejja tiegħek kollha, wara li llum salvawlek ħajtek, ħajjiet uliedek, subien u bniet, ħajjiet in-nisa tiegħek, u ħajjiet il-konkubini tiegħek. Int tħobb lil dawk li jobogħduk, u tobgħod lil dawk li jħobbuk. Urejtna llum li għalik ma hemmx kapijiet u qaddejja. Illum sirt naf li kieku Absalom għadu ħaj, u aħna, ilkoll kemm aħna, mejtin, għalik kollox kien ikun sewwa. U issa qum u oħroġ, kellem u agħmel il-qalb lill-qaddejja tiegħek, għaliex, naħliflek jien bil-Mulej, li jekk ma toħroġx ma jibqax bniedem wieħed miegħek dal-lejl! U għalik dan ikun għawġ akbar minn kull għawġ li qatt laħqek minn żgħożitek sal-lum." U s-sultan qam u qagħad fil-bieb; u għarrfu lin-nies kollha u qalulhom: "Araw, is-sultan qiegħed fil-bieb!" U l-poplu kollu mar quddiem is-sultan. David mill-ġdid f'Ġerusalemm Iżrael ħarbu lkoll, kulħadd lejn l-għarix tiegħu. U l-poplu kollu fit-tribujiet ta' Iżrael kienu qegħdin jitlewmu u jgħidu: "Is-sultan ħelisna minn id l-għedewwa tagħna; ħelisna mill-ħakma tal-Filistin; u issa kellu jaħrab mill-pajjiż minħabba Absalom. U Absalom li kkonsagrajna sultan fuqna miet fil-ġlied. Issa mela għala qegħdin titlajjaw biex treġġgħu lura s-sultan f'daru?" U David bagħat jgħid lil Sadok u lil Abjatar, il-qassisin: "Kellmu lix-xjuħ ta' Ġuda u għidulhom: 'Għaliex tridu tkunu l-aħħar nies li treġġgħu lura s-sultan f'daru?' Għax l-għajdut ta' Iżrael kollu wasal għand is-sultan f'daru. Intom ħuti, għadmi u laħmi! Għaliex mela tridu tkunu l-aħħar nies li treġġgħu lura s-sultan?' U lil Għamaxa għidulu: 'M'intix jaqaw għadmi u laħmi? Hekk jagħmilli Alla u aktar minn hekk, jekk ma ssirx kmandant tal-eżerċtu għal dejjem quddiemi minflok Ġowab.' " B'hekk dawwar qalb in-nies kollha ta' Ġuda bħal bniedem wieħed, u bagħtu jgħidu lis-sultan: "Erġa' ejja, inti u l-qaddejja kollha tiegħek." U s-sultan raġa' lura, u wasal sal-Ġordan, filwaqt li n-nies ta' Ġuda kienu waslu sa Gilgal, biex imorru jilqgħuh u jgħadduh il-Ġordan. Simgħi bin Gera, mit-tribù ta' Benjamin, minn Baħurim, ħaffef u niżel man-nies ta' Ġuda jilqa' lis-sultan David. Kellu miegħu elf raġel minn Benjamin, u Siba, iż-żagħżugħ mid-dar ta' Sawl, u ħmistax-il tifel tiegħu u l-għoxrin qaddej tiegħu; u qasmu l-Ġordan bilġri qabel is-sultan, u għaddew għan-naħa l-oħra biex jgħaddu lin-nies ta' dar is-sultan, u jagħmlu dak li kien jidhirlu tajjeb f'għajnejh. U Simgħi bin Gera nxteħet quddiem is-sultan kif qasam il-Ġordan u qal lis-sultan: "La tħallasnix għall-ħsara, u la tiftakarx id-deni li għamel il-qaddej tiegħek, dak in-nhar li sidi ħareġ minn Ġerusalemm; ma jżommux f'qalbu sidi s-sultan! Għax il-qaddej tiegħek jaf li jiena dnibt; u, arani, ġejt illum l-ewwel wieħed mid-dar ta' Ġużeppi u nżilt niltaqa' ma' sidi s-sultan." U wieġeb Abisaj bin Seruja u qal: "B'daqshekk jaqaw m'għandux imut Simgħi, li seħet il-midluk tal-Mulej?" U David wieġeb: "X'hemm bejni u bejnkom, ulied Seruja, biex tkunu għalija ta' xkiel? Illum imbagħad għandu jmut xi ħadd f'Iżrael? Forsi ma nafx li llum sirt sultan ta' Iżrael?" U s-sultan ħaliflu u qallu "Ma tmutx!" U Mefiboset bin Sawl niżel jiltaqa' mas-sultan. La kien ħa ħsieb riġlejh, u lanqas qaxxar il-leħja, lanqas ħasel ħwejġu minn dakinhar li s-sultan telaq sa ma raġa' lura bis-sliem. Meta għalhekk ġie minn Ġerusalemm jiltaqa' mas-sultan, is-sultan qallu: "Għala ma ġejtx miegħi, Mefiboset?" U wieġeb: "Sultan sidi, qarraq bija l-qaddej tiegħi. Il-qaddej tiegħek qallu: 'Ħa nxidd il-ħmara u nirkeb, u mmur mas-sultan,' għax il-qaddej tiegħek zopp. Imma hu qala' ħafna qlajja' fuq il-qaddej tiegħek ma' sidi s-sultan. Iżda, sultan sidi, int bħal anġlu ta' Alla; agħmel dak li jidhirlek li hu tajjeb. Għax id-dar ta' missieri, niesha lkoll kemm huma, ma kienx ħaqqhom ħlief il-mewt minħabba sidi s-sultan, imma int qegħedt il-qaddej tiegħek fost dawk li jieklu mill-mejda tiegħek. X'jedd għandi jien iżjed li nittallab minn quddiem is-sultan." U s-sultan qallu: "Għalfejn dan il-kliem kollu? Qtajtha: Int u Siba taqsmu r-raba' bejnietkom." U Mefiboset wieġeb lis-sultan: "Ħa jieħu mqar kollox, issa li sidi s-sultan raġa' daħal f'daru bis-sliem!" David ibierek lil Barżillaj U Barżillaj, il-Gilgħadi, niżel minn Rogelim; u wassal is-sultan sal-Ġordan, biex isellimlu u jitilqu minn hemm. Barżillaj kien xiħ ħafna, kellu tmenin sena, u hu kien li tama' lis-sultan kemm dam f'Maħanajm, għax kien bniedem jagħmilha tajjeb ħafna. U s-sultan qal lil Barżillaj: "Int ejja miegħi, u jien nitimgħek miegħi Ġerusalemm." Imma Barżillaj qal lis-sultan: "Kemm baqagħli snin x'ngħix biex noqgħod nitla' Ġerusalemm għand is-sultan? Jiena llum għandi t-tmenin sena tiegħi; nista' jien nagħraf it-tajjeb u l-ħażin? Jew jista' l-qaddej tiegħek jiggosta li jiekol jew jixrob? Jew nista' jien nisma' l-leħen tal-għannejja rġiel jew nisa? U għala l-qaddej tiegħek għandu jkun ta' piż għal sidi s-sultan? Ħa jwassal xi ftit il-qaddej tiegħek lis-sultan sal-Ġordan. Għaliex is-sultan għandu jħallasni b'dan il-ħlas? Ħa jarġa' lura l-qaddej tiegħek, u mmut fil-belt tiegħi ħdejn qabar missieri u ommi. Iva hawn Kimħam; ħa jgħaddi ma' sidi s-sultan, u agħmel miegħu dak li jidhirlek tajjeb f'għajnejk." U s-sultan qal: "Ħa jiġi mela miegħi Kimħam, u jien nagħmel miegħu kulma jidhirlek tajjeb f'għajnejk, u kulma tixtieq minni nagħmilhulek." U l-poplu kollu qasam il-Ġordan waqt li s-sultan baqa' jistenna. Imbagħad is-sultan bies lil Barżillaj u bierku, u dan raġa' lura f'pajjiżu. U s-sultan qasam għan-naħa ta' Gilgal u miegħu qasam ukoll Kimħam; u l-poplu kollu ta' Ġuda u nofs il-poplu ta' Iżrael għaddew mas-sultan. In-nies ta' Ġuda jitlewmu man-nies ta' Iżrael U, ara, in-nies ta' Iżrael marru lkoll għand is-sultan u qalulu: "Għaliex ħutna ta' Ġuda ħatfuk minna u għaddew mill-Ġordan lis-sultan u 'l daru kollha miegħu u n-nies ta' David kollha miegħu?" U wieġbu lkoll in-nies ta' Ġuda lin-nies ta' Iżrael: "Għax is-sultan hu qaribna. Għala ħadtuha bi kbira daqshekk? Jaqaw kilna xi ħaġa mingħand is-sultan jew ħadna xi sehem għalina?" In-nies ta' Iżrael wieġbu lin-nies ta' Ġuda u qalulhom: "Aħna għandna jedd għaxar darbiet aktar fuq is-sultan; u għal David ukoll ħabrikna aktar minnkom. Għaliex mela ma tajtux kasna? Ma konniex aħna l-ewwel li tkellimna biex irreġġgħu lura s-sultan tagħna?" Imma kliem in-nies ta' Ġuda kien eħrex minn kliem in-nies ta' Iżrael.